रोहित शर्मा अंगुली में फ्रेक्चर के कारण बाहर  
रोहित शर्मा की तर्जनी अंगुली में इंग्लैंड के खिलाफ पहले वनडे के दौरान फ्रेक्चर हो गया जिससे वह पांच मैचों की एकदिवसीय श्रृंखला से बाहर हो गए हैं।
पहले ही चोटों से जूझ रहे भारत की परेशानी खत्म होने का नाम नहीं ले रही है और अब युवा बल्लेबाज रोहित शर्मा की तर्जनी अंगुली में इंग्लैंड के खिलाफ पहले वनडे के दौरान फ्रेक्चर हो गया जिससे वह पांच मैचों की एकदिवसीय श्रृंखला से बाहर हो गए हैं।  पहले एकदिवसीय के दौरान भारतीय पारी के 38वें ओवर में स्टुअर्ट ब्राड की गेंद रोहित की अंगुली में लगी थी।  यह रोहित की पारी की पहली गेंद थी और इसके बाद वह आगे बल्लेबाजी नहीं कर पाए।  इस बल्लेबाज को इसके बाद जांच के लिए ले जाया गया जिसमें फ्रेक्चर की पुष्टि हुई। उन्हें तीन हफ्ते के आराम की सलाह दी गई है जिससे वह बाकी बचे चार वनडे से बाहर हो गए हैं।  मौजूदा दौरे पर रोहित के अलावा सचिन तेंदुलकर, गौतम गंभीर, वीरेंद्र सहवाग, इशांत शर्मा, युवराज सिंह, हरभजन सिंह और जहीर खान विभिन्न मौकों पर चोटिल हो चुके हैं।